બાપાએ બીજે દિવસે સવારે મને ‘અરગ દેઈને બોલાયવો‘, એક અંધારી ખોરડીમાં લઇ ગયા – મને તો અંદર પગ મૂકતાં ડર લાગ્યો – સાલું કોઈ ઉંદર–બંદર, સાપ–બાપ પર પગ પડી ગયો તો ? ઝાંખા પ્રકાશમાં તેમની ટેવાયેલી આંખોથી એક ડબ્બો ખોલીને મારા હાથમાં બે લાડવા મૂક્યા. બીજા કોઈને આ બાબત ખબર જ ન હતી. ખાલી કાકીએ બનાવી આપેલા એટલે એને ખબર, નીચા નમીને એક કરંડિયામાંથી એક ચૂસવાની પાકી દેશી કેરી કાઢીને આપી અને અમે બહાર આવ્યા. કેરીને બરાબર ઘોળી ને ઉપરથી ડિચકું કાઢી ને મને આપી ” લે ચૂસીને ખાવાની, બાબા”